Գրիգոր Փիջյան

Գրիգոր Հովհաննեսի Փիջյան (), հայ խորհրդային երկրաբան։ Երկրաբանահանքաբանական գիտությունների դոկտոր (1969), պրոֆեսոր (1971)։ ԽՄԿԿ անդամ 1943 թվականից։ Հայրենական մեծ պատերազմի մասնակից։

Կենսագրություն 
Գրիգոր Փիջյանը ծնվել է 1919 թվականին Թիֆլիսում։ 1937 թվականին ընդունվել է Երևանի համալսարան։ 1941 թվականին զորակոչվել է Խորհրդային բանակ, 1942 թվականին ավարտել է Թելավի զինվորական ուսումնարանը և մեկնել ռազմաճակատ։ Մասնակցել է Կովկասի պաշտպանության, Կուրսկ-Բելգորոդի, Ուկրաինայի ազատագրման, Դնեպրի գետանցման համար մղվող ճակատամարտերին, մի քանի անգամ վիրավորվել է։ 1946 թվականին զորացրվել է և ուսումը շարունակել Երևանի պետական համալսարանում, որն ավարտել է 1947 թվականին։

1947 թվականից աշխատել է ՀԽՍՀ ԳԱ երկրաբանական գիտությունների ինստիտուտում, 1959 թվականից՝ երկրաքիմիայի բաժնի վարիչ։ 1949 թվականից զբաղվել է Հայաստանի մի շարք՝ Նոյեմբերյանի, Սևանի, Հրազդանի, Կապանի, Մեղրու շրջանների հանքավայրերի հետազոտությամբ, միաժամանակ սովորել է Լենինգրադի Լեռնային ինստիտուտի ասպիրանտուրայում։ 1951 թվականին պաշտպանել է թեկնածուական ատենախոսություն «Դաստակերտի պղինձ-մոլիբդենային հանքավայրի հանքային դաշտի երկրաբանությունը» թեմայով։

1953–1955 թթ. դասավանդել է Երևանի պոլիտեխնիկական ինստիտուտում, 1969-1974 թթ.՝ համալսարանում։

1988 թվականին ընտանիքով տեղափոխվել է Գերմանիա։

Աշխատությունները վերաբերում են հանրապետության մետաղային օգտակար հանածոների հանքավայրերի երկրաբանության, միներալոգիայի և երկրաքիմիայի հարցերին։ Հեղինակ և համահեղինակ է 100 գիտական հոդվածների, 5 մենագրությունների, մի շարք գիտական հաշվետվությունների և զեկուցագրերի։

Պարգևներ 
Պարգևատրվել է Կարմիր աստղի երկու, Հայրենական պատերազմի շքանշաններով։ ՀԽՍՀ պետական մրցանակ (1976)։ ՀԽՍՀ վաստակավոր երկրաբան։

Ծանոթագրություններ 

Հայ երկրաբաններ
Երկրորդ համաշխարհային պատերազմին մասնակցած հայեր
ԵՊՀ շրջանավարտներ
Հայ պրոֆեսորներ
ՀԽՍՀ պետական մրցանակի դափնեկիրներ
Հայրենական մեծ պատերազմի մասնակիցներ
ԽՄԿԿ անդամներ
Երկրաբանա-հանքաբանական գիտությունների դոկտորներ